Dís waarom skole nie Maandag kon oopmaak – minister(Foto: Unsplash) Angie Motshekga, minister van basiese onderwys, het self erken dat die uitstel van skole se heropening weens die departement se eie swak beplanning was en dat dit grootskaalse verwarring onder skoolhoofde en leerders veroorsaak het. Dié departement het Sondagaand, ure voordat skole vir gr. 7- en gr. 12-leerders moes heropen, aangekondig dat skole nié soos beplan op Maandag sou heropen nie. Skole sal nou na verwagting eerskomende Maandag, 8 Junie, oopmaak. Dié besluit, sê die minister, is geneem op grond van verslae wat die minister Saterdag vanaf verskeie rolspelers ontvang het. Dié verslae het gewys dat baie skole nog nie al die veiligheid- en gesondheidsmaatreëls ingestel het om te verseker dat leerders en onderwysers skole kan oopmaak nie. “Sommige skole het nog nie water of veiligheidstoerusting ontvang nie en ander het dit eers oor die naweek ontvang. Ander skole moes al hul tyd daaraan bestee om die kurrikulum en rooster te verander en kon nie uitkom by praktiese implementering van maatreëls soos sosiale afstande nie. As ons beter beplan het, sou ons gereël het dat ondersteunende personeel vroeër na skole gestuur is om dié reëlings te behartig.” Een van die verslae wat Saterdag aan die departement oorhandig is, wys dat verskaffers in sommige gevalle ŉ tekort aan voorraad vir beskermende toerusting soos gesigmakers gehad het. “Sommige verskaffers kon eenvoudig nie genoeg goedere betyds lewer nie, wat die proses vertraag het,” lui die verslag. Motshekga sê dit is ook nodig vir skole om hulself te herorganiseer, omdat die kurrikulum aangepas is en omdat meer onderwysers nou per graad nodig is omdat minder leerders per klas toegelaat word. Die minister sê op grond van hierdie uitdagings het die departement besluit om die volgende week te gebruik en die probleme uit die weg te ruim ten einde te verseker dat skole op 8 Junie kan oopmaak. Motshekga sê sy weet die besluit is baie laat geneem en dat skoolhoofde Sondagaand nog nie bewus van die besluit om die heropening van skole uit te stel nie. “Ons is ook bewus van talle leerders wat reeds oor die naweek na skole in ander provinsies begin reis het en moes dié probleme ook Sondag hanteer.” Motshekga sê die departement gaan alles moontlik doen om te verseker dat skole wel op 8 Junie kan oopmaak. “Arm leerders gaan die ergste getref word indien ons die heropening van skole langer uitstel, omdat baie leerders nie tuis kan leer nie en dus al verder agterraak,” sê Motshekga.